1. **MELLÉKLET**

**RENDSZERES SPORT ÖSZTÖNDÍJ PONTRENDSZER**

Az alábbi táblázat az ELTE TTK Rendszeres sportösztöndíjának elnyeréséhez benyújtott versenyeredmények pontértékeit határozza meg, és a Magyar Olimpiai Bizottság (MOB) sportági eredményességi rendszerén alapul. A pontrendszer a 2020/2021-es tanév második félévére vonatkozik.

**A pontszámok meghatározásához az alábbi szabályokat kell alkalmazni:**

**a) Sportágak**

Eredményességi pontokat kizárólag a MOB által elfogadott sportági szövetségek sportágaiban lehet szerezni. A MOB által el nem fogadott, de a BEAC színeiben űzhető sportágak (rendelkezik ilyen szakosztállyal) is pontot érnek, de minden esetben a nem olimpiai sporttágaknak megfelelő pontozás vonatkozik rájuk. Egy pályázó egy adott sportágban és szinten elért eredményekből kettőért kaphatja meg a maximális pontot. A következő kettőért az eredeti pontszám 0,8-szorosát, majd a következő kettőért (tehát az ötödik és hatodik ugyanazon-féle eredményért) az eredeti pontszám 0,6-szorosát kapja a pályázó és így tovább. (Tehát a 11. azonos fajtájú [adott sportágban és szinten] eredményért nem jár már pont.)

Nem olimpiai sportágak versenyeredményei közül, ha országosnál alacsonyabb szintű versenyről van szó (pl.: regionális, megyei) csak olyan eredményekkel lehet pályázni, ahol legalább 6 induló csapat/versenyző volt, a pályázóval a kategóriájában, akik nem csak neveztek, de az adott versenyen el is indultak.

*Sportági szövetségek listái:*
Olimpiai sportágak: <http://olimpia.hu/olimpiai-sportagak>
MOB által elismert, nem olimpiai sportágak: <http://olimpia.hu/nem-olimpiai-sportagak-1>
BEAC szakosztályai: <https://www.beac.hu/>

**b) Sportversenyek szintjei**

Ahol egy adott szinten több osztályban rendeznek versenyeket, bajnokságokat (pl. budapesti labdarúgásban BLSZ 1, BLSZ 2 stb., vagy országos kosárlabdában NB1, NB1b), ott a pontszám a legmagasabb osztályú versenyért jár, alacsonyabb szinteken a szorzó: 0,8; 0,6; 0,4 és 0,2 (pl. a BLSZ 3 szorzója 0,6).

A táblázatban szereplő pontok az adott sportág felnőtt (nemzetközi versenyeknél elit, pro stb.) versenyeire vonatkoznak, a 2-5. szintek utánpótlás korosztályú (pl. junior, U21, U23) versenyei esetén a szorzó: 0,8.

A 2-5. szintek esetében ahol külön meghirdetnek „amatőr” (nemzetközi szinten. Age Group, Masters stb.) kategóriát (pl. Amatőr MEFOB, vagy amatőr triatlon VB), ott a pontokat 0,5-tel szorozni kell.

**c) Egyéni, páros és csapatsportok**

Egyéni és páros sportágaknál egyaránt a táblázatban szereplő pontokkal kell számolni, amennyiben olimpiai sporttágról van szó. A nem olimpiai egyéni és páros sportágak versenyeredményei 0,9-es szorzóval számítanak.

A csapatsportok esetében a bajnokságok, kupák eredményességi pontjai, amennyiben nem olimpiai sportágról van szó, 0,7-es szorzóval számítanak. Csapatsportág esetében csak az az eredmény fogadható el, ahol a pályázó részt vett az adott versenyben (nem csak a keret tagja vagy tartalék volt) és ezt igazolni tudja. Ahol egyazon tevékenységből egyéni és csapateredményt is számolnak, ott vagy az egyéni, vagy a csapateredményt lehet beszámítani (mindkettőt nem).

**d) ELTE-s kötődés**

A 2-5. szintek hazai és nemzetközi egyetemi versenyein az ELTE színeiben szerzett eredmények 1,5-ös szorzóval számítanak. Az ELTE egyesületeiben (BEAC vagy ELTE SE) igazolt sportolók eredményei 2-szeres szorzóval számítanak (ezen esetben az ELTE-képviselet szorzója nem számít).

**Eredményességi pontérték táblázat:**

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|  | **Sportverseny, bajnokság** | **1.** | **2.** | **3.** | **4.** | **5-6.** | **7-8.** | **9-10.** | **részvétel** |
| **1.** | **Olimpia, Paralimpia, Sakkolimpia** | 40 | 36 | 32 | 24 | 20 | 16 | 12 | 6 |
| **2.** | **Világbajnokság, Universiade, Egyetemi VB** | 25 | 23 | 21 | 17 | 15 | 13 |  | 3 |
| **3.** | **Világkupa, Európa Bajnokság, Egyetemi EB** | 16 | 14 | 12 | 10 | 8 | 6 |  | 2 |
| **4.** | **Országos Bajnokság, MEFOB, egyéb nemzetközi\*** | 6 | 4 | 3 | 2 | 1 |  |  |  |
| **5.** | **Budapesti, megyei, regionális, egyetemközi** | 3 | 2 | 1 |  |  |  |  |  |
| **6.** | **ELTE-s (egyetemi vagy kari), egyéb hazai\*** | 3 | 2 | 1 |  |  |  |  |  |

 \* az egyéb kategóriában kizárólag meghívásos versenyek szerepeltethetők